CELEX: 32019D0521(02)
Language: el
Date: 2019-05-17 00:00:00
Title: Απόφαση της Επιτροπής, της 17ης Μαΐου 2019, για τη σύσταση της ομάδας εμπειρογνωμόνων της Επιτροπής για το ακαθάριστο εθνικό εισόδημα (Κείμενο που παρουσιάζει ενδιαφέρον για τον ΕΟΧ)

21.5.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  C 174/5
               
            
         ΑΠΟΦΑΣΗ ΤΗΣ ΕΠΙΤΡΟΠΗΣ
         της 17ης Μαΐου 2019
         για τη σύσταση της ομάδας εμπειρογνωμόνων της Επιτροπής για το ακαθάριστο εθνικό εισόδημα
         (Κείμενο που παρουσιάζει ενδιαφέρον για τον ΕΟΧ)
         (2019/C 174/06)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Εκτιμώντας τα ακόλουθα:
         
                     (1)
                  
                  
                     Σύμφωνα με το άρθρο 338 της Συνθήκης για τη λειτουργία της Ευρωπαϊκής Ένωσης, το Ευρωπαϊκό Κοινοβούλιο και το Συμβούλιο θεσπίζουν μέτρα για την εκπόνηση στατιστικών εφόσον τούτο απαιτείται για την εκτέλεση των δραστηριοτήτων της Ένωσης.
                  
               
                     (2)
                  
                  
                     Σύμφωνα με το άρθρο 4 του κανονισμού (ΕΕ) 2019/516 του Ευρωπαϊκού Κοινοβουλίου και του Συμβουλίου (1), η Επιτροπή πρέπει να συγκροτήσει επίσημη ομάδα εμπειρογνωμόνων, η οποία αποτελείται από εκπροσώπους όλων των κρατών μελών και της οποίας προεδρεύει εκπρόσωπος της Επιτροπής, με σκοπό να παρέχει συμβουλές στην Επιτροπή και να εκφράζει τις απόψεις της σχετικά με τη συγκρισιμότητα, την αξιοπιστία και την πληρότητα των υπολογισμών του ακαθάριστου εθνικού εισοδήματος (ΑΕΕ), να εξετάζει ζητήματα εφαρμογής του κανονισμού (ΕΕ) 2019/516 και να εκδίδει ετήσιες γνωμοδοτήσεις σχετικά με την καταλληλότητα των στοιχείων που αφορούν το ΑΕΕ που υποβάλλουν τα κράτη μέλη για τους σκοπούς των ιδίων πόρων.
                  
               
                     (3)
                  
                  
                     Ως εκ τούτου, είναι αναγκαίο να συσταθεί ομάδα εμπειρογνωμόνων (η «ομάδα εμπειρογνωμόνων ΑΕΕ») στον τομέα του ΑΕΕ και να καθοριστούν τα καθήκοντα, η δομή και η λειτουργία της.
                  
               
                     (4)
                  
                  
                     Η ομάδα εμπειρογνωμόνων ΑΕΕ θα πρέπει κάθε χρόνο να διατυπώνει γνώμη σχετικά με την καταλληλότητα των στοιχείων για το ΑΕΕ που υποβάλλονται ετησίως από τα κράτη μέλη για χρήση στο σύστημα ιδίων πόρων της Ευρωπαϊκής Ένωσης.
                  
               
                     (5)
                  
                  
                     Η ομάδα εμπειρογνωμόνων ΑΕΕ θα πρέπει να απαρτίζεται από εμπειρογνώμονες των εθνικών λογαριασμών από τις εθνικές στατιστικές αρχές των κρατών μελών.
                  
               
                     (6)
                  
                  
                     Θα πρέπει να καθοριστούν κανόνες σχετικά με τη δημοσιοποίηση πληροφοριών από τα μέλη της ομάδας εμπειρογνωμόνων ΑΕΕ.
                  
               
                     (7)
                  
                  
                     Τα δεδομένα προσωπικού χαρακτήρα θα πρέπει να υποβάλλονται σε επεξεργασία σύμφωνα με τον κανονισμό (ΕΕ) αριθ. 2018/1725 του Ευρωπαϊκού Κοινοβουλίου και του Συμβουλίου (2),
                  
               ΑΠΟΦΑΣΙΖΕΙ:
         
            Άρθρο 1
            Αντικείμενο
            Συγκροτείται ομάδα εμπειρογνωμόνων της Επιτροπής για το ακαθάριστο εθνικό εισόδημα («ομάδα εμπειρογνωμόνων ΑΕΕ»).
         
         
            Άρθρο 2
            Καθήκοντα
            Τα καθήκοντα της ομάδας εμπειρογνωμόνων ΑΕΕ είναι τα ακόλουθα:
            
                        α)
                     
                     
                        συμβουλεύει την Επιτροπή και εκφράζει τις απόψεις της, με την επιφύλαξη του άρθρου 2 παράγραφος 3 του κανονισμού (ΕΕ) αριθ. 549/2013 του Ευρωπαϊκού Κοινοβουλίου και του Συμβουλίου (3), όσον αφορά τη συγκρισιμότητα, την αξιοπιστία και την πληρότητα των υπολογισμών του ΑΕΕ·
                     
                  
                        β)
                     
                     
                        εξετάζει ζητήματα σχετικά με την εφαρμογή του κανονισμού (ΕΕ) 2019/516·
                     
                  
                        γ)
                     
                     
                        εξετάζει, σε ετήσια βάση, τα στοιχεία που διαβιβάζονται σύμφωνα με το άρθρο 2 παράγραφος 2 του κανονισμού (ΕΕ) 2019/516 και την έκθεση που υποβάλλεται σύμφωνα με το άρθρο 2 παράγραφος 3 του εν λόγω κανονισμού σχετικά με τις πηγές και τις μεθόδους υπολογισμού του ΑΕΕ και των συνιστωσών του. Η εν λόγω ετήσια εξέταση αποτελεί τη βάση γνωμοδότησης της ομάδας εμπειρογνωμόνων ΑΕΕ σχετικά με την καταλληλότητα των στοιχείων ΑΕΕ των κρατών μελών για τους σκοπούς των ιδίων πόρων όσον αφορά την αξιοπιστία, τη συγκρισιμότητα και την πληρότητα. Στη γνωμοδότηση αυτή μνημονεύονται τα κυριότερα έγγραφα στα οποία βασίζεται η εξέταση·
                     
                  
                        δ)
                     
                     
                        επικουρεί την Επιτροπή κατά την εκπόνηση νομοθετικών προτάσεων και πρωτοβουλιών πολιτικής για την εναρμόνιση του ακαθάριστου εθνικού εισοδήματος σε αγοραίες τιμές·
                     
                  
                        ε)
                     
                     
                        επικουρεί την Επιτροπή κατά την εκπόνηση κατ’ εξουσιοδότηση πράξεων που πρόκειται να εκδοθούν σύμφωνα με τον κανονισμό (ΕΕ) 2019/516·
                     
                  
                        στ)
                     
                     
                        επικουρεί την Επιτροπή στην έγκαιρη προετοιμασία εκτελεστικών πράξεων που πρόκειται να εκδοθούν δυνάμει του κανονισμού (ΕΕ) 2019/516, πριν από την υποβολή τους στην επιτροπή του ευρωπαϊκού στατιστικού συστήματος σύμφωνα με τον κανονισμό (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου (4)·
                     
                  
                        ζ)
                     
                     
                        διευκολύνει την ανταλλαγή εμπειριών και ορθών πρακτικών στον τομέα της εναρμόνισης του ακαθάριστου εθνικού εισοδήματος σε αγοραίες τιμές·
                     
                  
                        η)
                     
                     
                        συμβουλεύει την Επιτροπή σχετικά με ζητήματα που αφορούν τις πολιτικές αναθεώρησης των στοιχείων για το ΑΕΕ.
                     
                  
         
            Άρθρο 3
            Παροχή συμβουλών
            Η Επιτροπή μπορεί να συμβουλεύεται την ομάδα εμπειρογνωμόνων ΑΕΕ για κάθε ζήτημα που αφορά το ακαθάριστο εθνικό εισόδημα.
         
         
            Άρθρο 4
            Σύνθεση
            
               1.   Τα μέλη είναι οι εθνικές στατιστικές αρχές των κρατών μελών που αναφέρονται στο άρθρο 5 παράγραφος 1 του κανονισμού (ΕΚ) αριθ. 223/2009 του Ευρωπαϊκού Κοινοβουλίου και του Συμβουλίου (5).
            
            
               2.   Οι εθνικές στατιστικές αρχές των κρατών μελών ορίζουν τους εκπροσώπους τους και διασφαλίζουν ότι οι εκπρόσωποί τους παρέχουν υψηλό επίπεδο εμπειρογνωμοσύνης στην κατάρτιση των εθνικών λογαριασμών.
            
         
         
            Άρθρο 5
            Προεδρία
            Η προεδρία της ομάδας εμπειρογνωμόνων ΑΕΕ ασκείται από εκπρόσωπο της Επιτροπής (Eurostat).
         
         
            Άρθρο 6
            Τρόπος λειτουργίας
            
               1.   Η ομάδα εμπειρογνωμόνων ΑΕΕ ενεργεί κατόπιν αιτήματος της Επιτροπής (Eurostat), σύμφωνα με τους οριζόντιους κανόνες της Επιτροπής για τις ομάδες εμπειρογνωμόνων (6) («οριζόντιοι κανόνες»).
            
            
               2.   Οι συνεδριάσεις της ομάδας διεξάγονται καταρχήν σε χώρους της Επιτροπής.
            
            
               3.   Η Επιτροπή (Eurostat) παρέχει γραμματειακή υποστήριξη. Οι υπάλληλοι των άλλων υπηρεσιών της Επιτροπής που ενδιαφέρονται για τις σχετικές εργασίες μπορούν να συμμετέχουν στις συνεδριάσεις της ομάδας και των υποομάδων.
            
            
               4.   Κατόπιν συμφωνίας με την Επιτροπή (Eurostat), η ομάδα δύναται, με απλή πλειοψηφία των μελών της, να αποφασίζει τη διεξαγωγή συνεδριάσεων ανοικτών στο κοινό.
            
            
               5.   Τα πρακτικά που θα τηρούνται σχετικά με τη συζήτηση κάθε σημείου της ημερήσιας διάταξης και τις γνωμοδοτήσεις της ομάδας εμπειρογνωμόνων ΑΕΕ πρέπει να είναι ουσιαστικά και πλήρη. Τα πρακτικά συντάσσονται από τη γραμματεία υπό την ευθύνη της προεδρίας.
            
            
               6.   Η ομάδα εμπειρογνωμόνων ΑΕΕ εγκρίνει τις γνωμοδοτήσεις, τις συστάσεις ή τις εκθέσεις της με συναίνεση, όταν αυτό είναι δυνατό.
            
            
               7.   Σε περίπτωση ψηφοφορίας, η απόφαση λαμβάνεται με απλή πλειοψηφία των μελών. Τα μέλη που ψήφισαν κατά ή απείχαν έχουν το δικαίωμα να επισυνάπτουν στις γνωμοδοτήσεις, συστάσεις ή εκθέσεις έγγραφο στο οποίο συνοψίζεται η αιτιολόγηση της θέσης τους.
            
         
         
            Άρθρο 7
            Υποομάδες
            Η Επιτροπή (Eurostat) μπορεί να συγκροτήσει υποομάδες για την εξέταση ειδικών ζητημάτων βάσει της εντολής που καθορίζεται από την Επιτροπή. Οι υποομάδες λειτουργούν σύμφωνα με τους οριζόντιους κανόνες και υποβάλλουν αναφορά στην ομάδα εμπειρογνωμόνων ΑΕΕ. Διαλύονται μόλις εκπληρωθεί η αποστολή τους.
         
         
            Άρθρο 8
            Προσκεκλημένοι εμπειρογνώμονες
            Η Επιτροπή (Eurostat) μπορεί να ζητήσει από εμπειρογνώμονες με ειδικές γνώσεις σε ένα θέμα της ημερήσιας διάταξης να συμμετάσχουν στις εργασίες της ομάδας εμπειρογνωμόνων ΑΕΕ ή των υποομάδων σε βάση ad hoc.
         
         
            Άρθρο 9
            Παρατηρητές
            
               1.   Οργανώσεις ή δημόσιοι φορείς εκτός από τις αρχές των κρατών μελών μπορούν να λάβουν το καθεστώς του παρατηρητή, σύμφωνα με τους οριζόντιους κανόνες, με άμεση πρόσκληση.
            
            
               2.   Οι οργανώσεις ή οι δημόσιοι φορείς που έχουν οριστεί ως παρατηρητές ορίζουν τους εκπροσώπους τους.
            
            
               3.   Μπορεί να επιτραπεί από τον πρόεδρο στους παρατηρητές και τους εκπροσώπους τους να συμμετάσχουν στις συζητήσεις της ομάδας εμπειρογνωμόνων ΑΕΕ και να παράσχουν εμπειρογνωσία. Ωστόσο, δεν έχουν δικαίωμα ψήφου και δεν συμμετέχουν στη διατύπωση συστάσεων ή συμβουλών που παρέχει η ομάδα εμπειρογνωμόνων ΑΕΕ.
            
         
         
            Άρθρο 10
            Κανόνες διαδικασίας
            Ύστερα από πρόταση της Επιτροπής (Eurostat) και σε συμφωνία με αυτή, η ομάδα εμπειρογνωμόνων ΑΕΕ εγκρίνει τους κανόνες διαδικασίας της με απλή πλειοψηφία των μελών της και με βάση τους συνήθεις κανόνες διαδικασίας για τις ομάδες εμπειρογνωμόνων, σύμφωνα με τους οριζόντιους κανόνες.
         
         
            Άρθρο 11
            Επαγγελματικό απόρρητο και χειρισμός διαβαθμισμένων πληροφοριών
            
               1.   Τα μέλη της ομάδας εμπειρογνωμόνων ΑΕΕ και οι εκπρόσωποί τους, καθώς και οι προσκεκλημένοι εμπειρογνώμονες και οι παρατηρητές, υπόκεινται στην υποχρέωση τήρησης του επαγγελματικού απορρήτου, το οποίο, δυνάμει των Συνθηκών και των κανόνων εφαρμογής τους, εφαρμόζεται σε όλα τα μέλη των οργάνων και στο προσωπικό τους, καθώς και στους κανόνες ασφαλείας της Επιτροπής σχετικά με την προστασία των διαβαθμισμένων πληροφοριών της Ένωσης, που καθορίζονται στις αποφάσεις (ΕΕ, Ευρατόμ) 2015/443 (7) και 2015/444 της Επιτροπής (8). Σε περίπτωση αθέτησης των εν λόγω υποχρεώσεων, η Επιτροπή δύναται να λάβει όλα τα ενδεδειγμένα μέτρα.
            
            
               2.   Τα μέλη της ομάδας εμπειρογνωμόνων ΑΕΕ και οι εκπρόσωποί τους, καθώς και οι προσκεκλημένοι εμπειρογνώμονες και παρατηρητές, τηρούν το στατιστικό απόρρητο που ορίζεται στον κανονισμό (ΕΚ) αριθ. 223/2009, και ιδίως στο άρθρο 20 (Προστασία απόρρητων στοιχείων).
            
         
         
            Άρθρο 12
            Διαφάνεια
            
               1.   Η ομάδα εμπειρογνωμόνων ΑΕΕ εγγράφεται στο μητρώο των ομάδων εμπειρογνωμόνων της Επιτροπής και άλλων παρεμφερών οργάνων («μητρώο ομάδων εμπειρογνωμόνων»). Η ονομασία των αρχών των κρατών μελών και τα ονόματα των παρατηρητών δημοσιεύονται στο μητρώο ομάδων εμπειρογνωμόνων.
            
            
               2.   Όλα τα σχετικά έγγραφα, συμπεριλαμβανομένων των ημερησίων διατάξεων, των πρακτικών και των απαντήσεων των συμμετεχόντων, καθίστανται διαθέσιμα μετά τις συνεδριάσεις μέσω συνδέσμου που οδηγεί από το μητρώο ομάδων εμπειρογνωμόνων σε ειδικό ιστότοπο. Η πρόσβαση σε ειδικούς ιστοτόπους δεν υπόκειται σε διαδικασία καταχώρισης χρήστη ή σε άλλον περιορισμό. Η ημερήσια διάταξη δημοσιεύεται σε εύθετο χρόνο πριν από τη συνεδρίαση και, μετά τη συνεδρίαση, ακολουθεί η δημοσίευση των πρακτικών, επίσης σε εύθετο χρόνο. Εξαιρέσεις από τη δημοσίευση προβλέπονται μόνο όταν θεωρείται ότι η γνωστοποίηση ενός εγγράφου θα υπονόμευε την προστασία δημόσιου ή ιδιωτικού συμφέροντος, όπως ορίζεται στο άρθρο 4 του κανονισμού (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου (9).
            
         
         
            Άρθρο 13
            Έξοδα συνεδριάσεων
            
               1.   Οι συμμετέχοντες στις εργασίες της ομάδας εμπειρογνωμόνων ΑΕΕ δεν αμείβονται για τις υπηρεσίες τους.
            
            
               2.   Υπάρχει η δυνατότητα επιστροφής των εξόδων ταξιδίου και διαμονής των συμμετεχόντων στις δραστηριότητες της ομάδας εμπειρογνωμόνων και των υποομάδων ΑΕΕ από την Επιτροπή σύμφωνα με τις ισχύουσες διατάξεις της Επιτροπής και εντός των ορίων των διαθέσιμων πιστώσεων που διατίθενται στις υπηρεσίες της Επιτροπής στο πλαίσιο της ετήσιας διαδικασίας κατανομής των πόρων.
            
         
         
            Βρυξέλλες, 17 Μαΐου 2019.
            
               
                  Για την Επιτροπή
               
               Marianne THYSSEN
            
         
         
            (1)  Κανονισμός (ΕΕ) 2019/516 του Ευρωπαϊκού Κοινοβουλίου και του Συμβουλίου, της 19ης Μαρτίου 2019, για την εναρμόνιση του ακαθάριστου εθνικού εισοδήματος σε αγοραίες τιμές και την κατάργηση της οδηγίας 89/130/ΕΟΚ, Ευρατόμ του Συμβουλίου και του κανονισμού (ΕΚ, Ευρατόμ) αριθ. 1287/2003 του Συμβουλίου («κανονισμός ΑΕΕ») (ΕΕ L 91 της 29.3.2019, σ. 19).
         
            (2)  Κανονισμός (ΕΕ) 2018/1725 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2018, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα θεσμικά και λοιπά όργανα και τους οργανισμούς της Ένωσης και την ελεύθερη κυκλοφορία των δεδομένων αυτών, και για την κατάργηση του κανονισμού (ΕΚ) αριθ. 45/2001 και της απόφασης αριθ. 1247/2002/ΕΚ (ΕΕ L 295 της 21.11.2018, σ. 39).
         
            (3)  Κανονισμός (ΕΕ) αριθ. 549/2013 του Ευρωπαϊκού Κοινοβουλίου και του Συμβουλίου, της 21ης Μαΐου 2013, για το ευρωπαϊκό σύστημα εθνικών και περιφερειακών λογαριασμών της Ευρωπαϊκής Ένωσης (ΕΕ L 174 της 26.6.2013, σ. 1).
         
            (4)  Κανονισμός (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή (ΕΕ L 55 της 28.2.2011, σ. 13).
         
            (5)  Κανονισμός (ΕΚ) αριθ. 223/2009 του Ευρωπαϊκού Κοινοβουλίου και του Συμβουλίου, της 11ης Μαρτίου 2009, σχετικά με τις ευρωπαϊκές στατιστικές (ΕΕ L 87 της 31.3.2009, σ. 164).
         
            (6)  Απόφαση C (2016)3301 της Επιτροπής, της 30ής Μαΐου 2016, για τη θέσπιση οριζόντιων κανόνων σχετικά με τη δημιουργία και τη λειτουργία των ομάδων εμπειρογνωμόνων της Επιτροπής.
         
            (7)  Απόφαση (ΕΕ, Ευρατόμ) 2015/443 της Επιτροπής, της 13ης Μαρτίου 2015, σχετικά με την ασφάλεια στην Επιτροπή (ΕΕ L 72 της 17.3.2015, σ. 41).
         
            (8)  Απόφαση (ΕΕ, Ευρατόμ) 2015/444 της Επιτροπής, της 13ης Μαρτίου 2015, σχετικά με τους κανόνες ασφαλείας για την προστασία των διαβαθμισμένων πληροφοριών της ΕΕ (ΕΕ L 72 της 17.3.2015, σ. 53).
         
            (9)  Κανονισμός (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (ΕΕ L 145 της 31.5.2001, σ. 43). Οι εξαιρέσεις αποσκοπούσαν στην προστασία της δημόσιας ασφάλειας, των στρατιωτικών υποθέσεων, των διεθνών σχέσεων, της δημοσιονομικής, νομισματικής και οικονομικής πολιτικής, της ιδιωτικής ζωής και της ακεραιότητας του ατόμου, των εμπορικών συμφερόντων, των δικαστικών διαδικασιών και της παροχής νομικών συμβουλών, των επιθεωρήσεων/ελέγχων/λογιστικών ελέγχων και της διαδικασίας λήψης αποφάσεων ενός θεσμικού οργάνου.